b'\n_START_ARTICLE_\nElektronika\n_START_PARAGRAPH_\nElektronika\xc2\xa0\xe2\x80\x93 mokslo ir technikos \xc5\xa1aka, tirianti ir pritaikanti praktikoje elektros kr\xc5\xabvinink\xc5\xb3 (elektron\xc5\xb3, skyli\xc5\xb3 ir jon\xc5\xb3) jud\xc4\x97jimo rei\xc5\xa1kinius, vykstan\xc4\x8dius vakuume, dujose, ir kietuosiuose k\xc5\xabnuose. \xc5\xa0ie rei\xc5\xa1kiniai taikomi \xc4\xafvairiuose elektroniniuose prietaisuose, ypa\xc4\x8d puslaidininkiuose ir elektronin\xc4\x97se lempose. Elektronika nagrin\xc4\x97ja elektronini\xc5\xb3 prietais\xc5\xb3 veikimo teorij\xc4\x85, j\xc5\xb3 savybes, konstrukcij\xc4\x85, technologij\xc4\x85 bei \xc5\xa1i\xc5\xb3 prietais\xc5\xb3 taikym\xc4\x85 mokslo ir technikos srityse._NEWLINE_Elektriniai prietaisai elektrin\xc4\x97je grandin\xc4\x97je b\xc5\xabna pasyv\xc5\xabs arba aktyv\xc5\xabs ir atlieka tam tikr\xc4\x85 funkcij\xc4\x85, pvz., stiprintuvo, lygintuvo, generatoriaus ir t. t. Elektrin\xc4\x97s grandin\xc4\x97s naudojamos \xc4\xafvairiuose aparatuose: televizoriuose, skaitmeniniuose matavimo prietaisuose, elektroniniuose kalkuliatoriuose ir pan.\n_START_SECTION_\nSkirstymas\n_START_PARAGRAPH_\nPriklausomai nuo to kur vyksta kr\xc5\xabvinink\xc5\xb3 jud\xc4\x97jimas, elektronika skirstoma \xc4\xaf vakuumin\xc4\x99, puslaidininkin\xc4\x99, ir kvantin\xc4\x99._NEWLINE_Vakumin\xc4\x97 elektronika nagrin\xc4\x97ja ir kuria vakuuminius bei dujinius prietaisus (elektronines lempas), taip pat vakuuminius elektroninius prietaisus (elektroninius mikroskopus, elektring\xc5\xb3j\xc5\xb3 daleli\xc5\xb3 akceleratorius ir kt.)._NEWLINE_Puslaidininkin\xc4\x97 elektronika nagrin\xc4\x97ja ir kuria puslaidininkinius diodus, tranzistorius, integrinius grandynus, tiristorius ir pan._NEWLINE_Kvantin\xc4\x97 elektronika tiria med\xc5\xbeiagos kvantini\xc5\xb3 savybi\xc5\xb3 panaudojim\xc4\x85. Svarbiausi \xc5\xa1ios elektronikos \xc4\xafrenginiai\xc2\xa0\xe2\x80\x93 mazeriai ir lazeriai.\n_START_SECTION_\nIstorija\n_START_PARAGRAPH_\nElektronikos raida (j\xc4\x85 sudaro 3 laikotarpiai) prasid\xc4\x97jo XIX a. II pus\xc4\x97je, kuomet buvo padaryta daug i\xc5\xa1radim\xc5\xb3, pritaikyt\xc5\xb3 elektroniniuose prietaisuose. Vakuuminio diodo ir lempinio triodo i\xc5\xa1radimas\xc2\xa0\xe2\x80\x93 tai vakuumin\xc4\x97s elektronikos, I laikotarpio, prad\xc5\xbeia._NEWLINE_Nuo XX a. II de\xc5\xa1imtme\xc4\x8dio i\xc5\xa1sipl\xc4\x97t\xc4\x97 i\xc5\xa1rast\xc5\xb3 prietais\xc5\xb3 taikymas: prad\xc4\x97jo vystytis telekomunikacija, radiofonija, televizija, radionavigacija, radiolokacija ir pan. Kai kurie elektroniniai \xc4\xafrenginiai, pvz., gyvsidabrio lygintuvai, yra pla\xc4\x8diai taikomi elektroenergetikoje. I\xc5\xa1 prad\xc5\xbei\xc5\xb3 jie buvo naudojami metalurgijos ir chemijos pramon\xc4\x97s (aliuminio, vario, magnio, vandenilio ir t.t gamyba), auk\xc5\xa1tos nuolatin\xc4\x97s \xc4\xaftampos elektros energijos perdavimo sistemose kintamajai srovei lyginti. Elektronikos pasiekimai taikomi moksliniuose tyrimuose, matavimo aparat\xc5\xabroje, lig\xc5\xb3 diagnostikoje ir terapijoje._NEWLINE_1939\xe2\x80\x931945\xc2\xa0m. vystosi mikrobang\xc4\x97 elektronika (ji taikoma kariniams tikslams), veikianti dideli\xc5\xb3 da\xc5\xbeni\xc5\xb3 diapazone (daugiau kaip keli\xc5\xb3 \xc5\xa1imt\xc5\xb3 MHz). Mikrobang\xc4\x97s lempos naudojamos radariniuose \xc4\xafrenginiuose. Spar\xc4\x8diai vystosi radiotechnika, telemechanika, televaldymas (tolimo signal\xc5\xb3 perdavimo valdymas) ir telemetrija (tolimas matavimo signal\xc5\xb3 perdavimas). Vystosi aviacija ir raketin\xc4\x97 technika (sukuriami savivald\xc5\xbeiai sviediniai\xc2\xa0\xe2\x80\x93 V-1, V-2, o v\xc4\x97liau amerikieti\xc5\xa1ki JB-2). Elektroniniai prietaisai miniati\xc5\xabrizuojami, jie darosi patikimesni. Diskretiniai elementai, pvz., aviacijoje, buvo nepatog\xc5\xabs: dideli ir sunk\xc5\xabs, naudojo didel\xc4\x99 gali\xc4\x85, brang\xc5\xabs, nelabai patikimi. Pa\xc5\xbeym\xc4\x97tina, kad elektronikos vystymosi I laikotarpyje elektronini\xc5\xb3 element\xc5\xb3 skai\xc4\x8dius kai kuriuose \xc4\xafrenginiuose did\xc4\x97jo kas 10 met\xc5\xb3 ma\xc5\xbedaug viena eile arba, trumpai sakant, did\xc4\x97jo kai kuri\xc5\xb3 \xc4\xafrengini\xc5\xb3 elektronizacija. Pavyzd\xc5\xbeiui, telefoninis stiprintuvas 1920\xc2\xa0m. tur\xc4\x97jo apytikriai 10 elektronini\xc5\xb3 element\xc5\xb3, o pana\xc5\xa1us radijo ry\xc5\xa1io \xc4\xafrenginys 1930\xc2\xa0m.\xc2\xa0\xe2\x80\x93 apie 200 element\xc5\xb3, i\xc5\xa1 j\xc5\xb3\xc2\xa0\xe2\x80\x93 20 lemp\xc5\xb3. 1942\xc2\xa0m. bombone\xc5\xa1io B-17 elektronin\xc4\x97 aparat\xc5\xabra tur\xc4\x97jo ma\xc5\xbedaug 200 000 elektronini\xc5\xb3 element\xc5\xb3, o pana\xc5\xa1i l\xc4\x97ktuvo B-47 aparat\xc5\xabra 1952\xc2\xa0m. tur\xc4\x97jo 10 kart\xc5\xb3 daugiau element\xc5\xb3._NEWLINE_Po Antro pasaulinio karo elektronika taikoma dar pla\xc4\x8diau, kadangi tobul\xc4\x97ja televizija ir pramonin\xc4\x97 elektronika._NEWLINE_Vienas did\xc5\xbeiausi\xc5\xb3 elektronikos pasiekim\xc5\xb3 yra tranzistorius|dvipolio tranzistoriaus i\xc5\xa1radimas. Prasid\xc4\x97jo elektronikos raidos II laikotarpis\xc2\xa0\xe2\x80\x93 puslaidininkin\xc4\x97s elektronikos vystymasis. Puslaidininkiniai prietaisai ma\xc5\xbei, lengvi, nedidel\xc4\x97 maitinimo \xc4\xaftampa ir galia, labai patikimi, tod\xc4\x97l jie nukonkuravo elektronines lempas. Ta\xc4\x8diau yra sri\xc4\x8di\xc5\xb3, kur elektronin\xc4\x97s lempas pakeisti puslaidininkiais prietaisais netikslinga ir net negalima. Pastaruoju metu naudojamos tik specialios elektronin\xc4\x97s lempos\xc2\xa0\xe2\x80\x93 elektroniniai vamzd\xc5\xbeiai, superauk\xc5\xa1tada\xc5\xben\xc4\x97s lempos, ir didel\xc4\x97s galios lempos._NEWLINE_Atsiradus tranzistoriui, spar\xc4\x8diai \xc4\x97m\xc4\x97 vystytis sud\xc4\x97tinga miniati\xc5\xabrin\xc4\x97 elektronin\xc4\x97 aparat\xc5\xabra. Ta\xc4\x8diau miniati\xc5\xabrizacijai, susijusiai su vakuumini\xc5\xb3 lemp\xc5\xb3 pakeitimu tranzistoriais, trukd\xc4\x97 sunkumai, susij\xc4\x99 su kosmini\xc5\xb3 \xc4\xafrengini\xc5\xb3, karin\xc4\x97s aparat\xc5\xabros, dideli\xc5\xb3 valdymo ir kontrol\xc4\x97s sistem\xc5\xb3, skai\xc4\x8diavimo technikos gamyba ir monta\xc5\xbeu._NEWLINE_1960\xc2\xa0m. buvo pagamintos pirmosios puslaidininkin\xc4\x97s integrin\xc4\x97s mikroschemos (IMS). Prasid\xc4\x97jo mikroelektronikos vystymasis\xc2\xa0\xe2\x80\x93 III raidos laikotarpis, kuris tesiasi iki \xc5\xa1iol._NEWLINE_1968\xc2\xa0m. JAV buvo pagaminta daugiau kaip 100 milijon\xc5\xb3 integrini\xc5\xb3 mikroschem\xc5\xb3, kurios buvo \xc5\xbeymiai prana\xc5\xa1esn\xc4\x97s, ekonomi\xc5\xa1kesn\xc4\x97s ir patikimesn\xc4\x97s. J\xc5\xb3 kaina priart\xc4\x97jo prie pavieni\xc5\xb3 tranzistori\xc5\xb3 kainos._NEWLINE_Laikui b\xc4\x97gant did\xc4\x97jo IMS integracijos laipsnis. 1970\xc2\xa0m. pagamintos didelio integracijos laipsnio integrin\xc4\x97s mikroschemos (DIS). DIS turi nuo \xc5\xa1imto iki keli\xc5\xb3 \xc5\xa1imt\xc5\xb3 tukstan\xc4\x8di\xc5\xb3 element\xc5\xb3. DIS technologija yra tokia pat, kaip ir MOP tranzistori\xc5\xb3\xc2\xa0\xe2\x80\x93 planarin\xc4\x97._NEWLINE_Puslaidininkis lazeris tapo pagrindu spar\xc4\x8diai vystytis kvantinei elektronikai. Pla\xc4\x8diai paplit\xc4\x99 optoelektroniniai elementai, kuri\xc5\xb3 veikimui naudojamas \xc4\xafvairi\xc5\xb3 bangos ilgi\xc5\xb3 elektromagnetinis spinduliavimas.'